July | 2016 | Probashi Kantho | Page 2
রবিবার, ১৭ই সেপ্টেম্বর, ২০১৭ ইং
PROBASHI KANTHO : A Bengali Community Newsmagazine in Canada.
বাংলা ফন্ট সঠিকভাবে দেখা না গেলে অনুগ্রহপূর্বক ইন্টারনেট এক্সপ্লোরার ব্যবহার করুন।
Menu
Skip to content
প্রচ্ছদ
সম্পাদকীয়
প্রচ্ছদ প্রতিবেদন
কমিউনিটি সংবাদ, কানাডা
কমিউনিটি সংবাদ, অন্য প্রবাসে
কলাম,কানাডা
কলাম,আন্তর্জাতিক
কলাম,বাংলাদেশ
সংবাদ,কানাডা
প্রতিবেদন,কানাডা
প্রতিবেদন,বিবিধ
সাহিত্য
খেলা
সাক্ষাত্কার
বিনোদন
বিচিত্র
কৌতুক
স্বাস্থ্য
প্রযুক্তি বিজ্ঞান
ভ্রমন
ফ্যাশন-রূপচর্চা
রান্না-বান্না
গৃহ-সজ্জা
সংবাদ শিরোনাম :
Monthly Archives: জুলাই ২০১৬
বাংলাদেশে জঙ্গী হামলায় প্রগতিশীল গণতান্ত্রিক উদ্যোগ, কানাডার উদ্বেগ
প্রতিবেদক: News Desk | জুলাই ৯, ২০১৬ | ১১:৪৮ অপরাহ্ণ
অখিল সাহা, টরন্টো॥ ঢাকার গুলশানের একটি নামকরা রেস্তোরায় গত ১লা জুলাই আইসিস জঙ্গী দাবীদার সশস্ত্র জঙ্গীদের নৃশংস হামলায় দুই পুলিশ কর্মকর্তাসহ ১৭ জন বিদেশী ও ৩ জন বাংলাদেশীসহ মোট ২০জন নিরীহ নাগরিকের মধ্যযুগীয় কায়দায় হত্যার ঘটনায় পিডিআই কানাডার যুগ্ম আহ্বায়ক বিদ্যুৎরঞ্জন দে এবং আজিজুল মালিক ও সমন্বয়ক ডঃ মঞ্জুরে খোদা টরিক এক বিবৃতিতে বাংলাদেশের ইতিহাসে সর্বপ্রথম এই জাতীয় নৃশংস হত্যাকান্ডের তীব্র নিন্দা ও প্রতিবাদ জানিয়েছেন। এছাড়াও তারা নিহত সাধারণ মানুষের শোকসন্তপ্ত পরিবার ও স্বজনদের প্রতি সমবেদনা জ্ঞাপন করেছেন। বিবৃতিতে তাঁরা সরকারের প্রতি জঙ্গীবাদ নির্মুলে কঠোর পদক্ষেপ গ্রহণের দাবী জানিয়েছেন এবং দেশে জঙ্গীবাদ উত্থানে সরকারের উদাসীনতা পরোক্ষ ভুমিকা পালন করছে বলে মনে করেন। সকল দেশপ্রেমিক নাগরিক, দল ও শক্তিকে ধর্মীয় জঙ্গীবাদ নির্মুলে ঐক্যবদ্ধ হতে এবং মুক্তিযুদ্ধের চেতনায় একটি অসাম্প্রদায়িক প্রগতিশীল গণতান্ত্রিক আন্দোলনের ধারাকে জোরদার করার আহ্বান জানান।
এ উপলক্ষ্যে আগামী ১০ই জুলাই রবিবার সন্ধ্যা ৬.০০টায় ড্যানফোর্থ রোডস্থ রেডহট তন্দুরী রেষ্টুরেন্টে এক আলোচনা সভার আয়োজন করা হয়েছে। উক্ত সভায় দেশপ্রেমিক সকল প্রবাসীদের যোগদানের আমন্ত্রণ জানান। -সংবাদ বিজ্ঞপ্তি
হ্যাপী কানাডা ডে
প্রতিবেদক: News Desk | | ৫:৩৮ অপরাহ্ণ
‘বাংলা ক্যারাভান ’ বিপুল উৎসব-আমেজে পালন করে কানাডার ১৪৯তম জন্মদিবস। বাংগালির ঐতিহ্যবাহী ঢোল, মৃদঙ্গ, ইত্যাদি বাদ্যযন্ত্র সহযোগে বিপুল সংখ্যক বাঙালি অটোয়ার রাজপথে বর্ণাঢ্য র‌্যালীতে অংশগ্রহণ করেন। ছবি : কাজী মাওলা
আমরা সবাই কানাডাকে ভালবাসি
প্রবাসী কন্ঠ  : কানাডা পৃথীবির অন্যতম বৈচিত্র্যময় একটি দেশ এবং একই সাথে একটি সমৃদ্ধিশালী দেশ। আর এটি কোন কাকতালীয় ব্যাপার নয়। কানাডা এমন একটি দেশ যেখানে সবাই সমান। গত ১লা জুলাই শুক্রবার কানাডা ডে উদযাপন উপলক্ষে রাজধানী অটোয়ায় প্রদত্ত এক বক্তৃতায় কানাডার প্রধানমন্ত্রী জাস্টিন ট্রুডো এ কথা বলেন।
জাস্টিন ট্রুডো আরো বলেন, কানাডার বৈচিত্র প্রকাশ পায় যখন আমরা দেখি এ দেশটিতে দু’দুটি সরকারী ভাষা প্রচলিত রয়েছে এবং সেই সাথে এই দেশটিতে রয়েছে শতাধিক ভাষাভাষির লোক। খবর দি কানাডিয়ান প্রেসের।
১লা জুলাই ১৪৯তম কানাডা ডে উপলক্ষে অটোয়ার পার্লামেন্ট ভবনের সামনে সমবেত হন বিপুল সংখ্যক মানুষ। প্রধানমন্ত্রী জাস্টিন ট্রুুডো, কানাডার গভর্নর জেনারেল ডেভিড জনস্টোন সহ আরো অনেক জাতীয় নেতৃবৃন্দ উপস্থিত ছিলেন। আরসিএমপির হিসাব অনুযায়ী প্রায় ৩৫ হাজার মানুষের সমাগম ঘটে। সমবেত জনতা দিনব্যাপী উপভোগ করেন বিভিন্ন উৎসব অনুষ্ঠান। তবে বিকেলের দিকে আবহাওয়া অনুকুলে ছিল না। তীব্র বজ্রপাতসহ বৃষ্টির ধারা নেমে আসে রাজধানীতে। এই সময় লোকজন উৎসবস্থল থেকে চলে যেতে বাধ্য হন। তবে বিকেল পাঁচটার পর বৃষ্টি পড়া বন্ধ হয়।
১লা জুলাই কানাডা ডে উপলক্ষে অটোয়ায় বসবাসরত বাংলাদেশীরাও উৎসবে মেতে উঠেছিলেন সেদিন। এ বিষয়ে অটোয়া থেকে মহসীন বখ্ত এর লেখা একটি রিপোর্ট পাঠান সৌরভ বুড়য়া। ঐ রিপোর্টে বলা হয়, “পহেলা জুলাই কানাডা দিবসে বরাবরের মত ‘বাংলা ক্যারাভান ’ বিপুল উৎসব-আমেজে পালন করে কানাডার ১৪৯তম জন্মদিবস। বাংগালির ঐতিহ্যবাহী ঢোল, মৃদঙ্গ, শিঙ্গা, দুমুরু ইত্যাদি বাদ্যযন্ত্র সহযোগে পোষ্টার-ফেস্টুন ও বাংগালির চিরাচরিত মঙ্গল-শোভাযাত্রার মুখোশ ধারণ করে বিপুল সংখ্যক বাঙালি অটোয়ার রাজপথে বর্ণাঢ্য র‌্যালীতে অংশগ্রহণ করেন। কানাডার জন্মদিবসে বহুজাতিক সংস্কৃতির মিছিলে প্রবাসী বাঙ্গালির আনন্দঘন অংশগ্রহণ বিপুল গৌরবের বাঙ্গালিপনায় মশগুল করে রাখে বহুজাতিক সংস্কৃতির কানাডার জন্মদিবসের  উৎসবকেন্দ্র অটোয়ার পার্লামেন্ট চত্বর। কানাডা দিবসে এদেশের বহুধা সংস্কৃতির মূলধারায় বাঙ্গালিরা এই বছরে যোগ করে বাঙালি সংস্কৃতি আর লোকমানসের গৌরবময় কিছু মহার্ঘ।”
উল্লেখ্য যে, দিনটি উপলক্ষে কানাডার বিভিন্ন প্রভিন্সেও আয়োজন করা হয় নানা উৎসব ও  আনন্দ অনুষ্ঠানের। টরন্টোর ডাউনটাউনে অবস্থিত অন্টারিও পার্লামেন্ট ভবনের সামনেও আয়োজন করা হয় নানা উৎসব আনন্দের। বিপুল সংখ্যক লোক উপভোগ করেন দিনব্যাপী অনুষ্ঠানসমূহ। রাতে আয়োজন করা হয় ফায়ারওয়ার্কস এর। গ্রেটার টরন্টোর বিভিন্ন স্থানে অনুষ্ঠিত হয় এই ফায়ারওয়ার্কসসমূহ।
‘বাংলা ক্যারাভান ’ বিপুল উৎসব-আমেজে পালন করে কানাডার ১৪৯তম জন্মদিবস। বাংগালির ঐতিহ্যবাহী ঢোল, মৃদঙ্গ, ইত্যাদি বাদ্যযন্ত্র সহযোগে বিপুল সংখ্যক বাঙালি অটোয়ার রাজপথে বর্ণাঢ্য র‌্যালীতে অংশগ্রহণ করেন। ছবি : কাজী মাওলা
এদিকে টরন্টোর উত্তরে অবস্থিত উপশহর ভন এর বাইতুল ইসলাম মজিদে কানাডা ডে উপলক্ষে সিরিয়া থেকে আগত উদ্বাস্তুদের নিয়ে আয়োজন করা হয়েছিল এক বিশেষ অনুষ্ঠান। প্রায় ২০০ সিরিয়ান উদ্বাস্তু এতে অংশ নেন। এটি ছিল কানাডায় তাদের প্রথম কানাডা ডে উদযাপন।
সহস্রাধিক লোকের উপস্থিতিতে এই সিরিয়ানদের অনেকেই ঐ দিন আবেগাপ্লুত হয়ে পড়েন। এই একই দৃশ্য অবশ্য অটোয়াতেও দেখা গিয়েছে। সিরিয়ানদের অনেকেই অটোয়ার পার্লামেন্ট ভবনের সামনে অনন্দাশ্রু ধরে রাখতে পারেননি।
ভন এর আবহাওয়া সেদিন অটোয়ার মত ছিল না। সেদিন ছিল শুক্রবার। মুসলমানদের জুমার দিন। জুমার নামাজ শেষ করে সবাই বাইরে এসে কানাডা ডে’র উৎসবে যোগ দেন। অনুষ্ঠানে উপস্থিত ছিলেন ভন এর মেয়র মারিজিও বেভিলিসকোয়া। স্থানীয় মুসলমান নেতৃবৃন্দও উপস্থিত ছিলেন উৎসবে।
সিরিয়ার যুদ্ধবিধ্বস্ত এলাকা থেকে আগত সুহা কালবোনে এবং তার স্বামী মুতাজ আলকাজাক উপস্থিত ছিলেন বাইতুল ইসলাম মজিদে আয়োজিত কানাডা ডে অনুষ্ঠানে। টরন্টো স্টার এর সাংবাদিক জেকি হং এর কাছে প্রতিক্রিয়া ব্যক্ত করতে গিয়ে সুহা বলেন, আমি খুবই আনন্দিত আজকের এই অনুষ্ঠানে উপস্থিত থাকতে পেরে। সিরিয়াতে আমরা আজকে এই ধরনের কোন অনুষ্ঠানের কথা চিন্তাই করতে পারি না। কানাডা খুবই স্বাধীন একটি দেশ। এদেশে যার যা ইচ্ছা সে তাই করতে পারেন। এখানে মুসলমান, খ্রিষ্টান সবাই একই সঙ্গে বাস করছেন, পাশাপাশি বসে আনন্দ-উল্লাস করছেন। সুহার স্বামী আলকাজাক কানাডা ডে’তে তার প্রতিক্রিয়া ব্যক্ত করতে গিয়ে বলেন, কানাডার লোকজন খুবই চমৎকার ও সদাশয়। এটি সত্যি খুব ভাল একটি দেশ। আমরা সবাই কানাডাকে খুব ভালবাসি।
কানাডায় বেড়ানোর সেরা কয়েকটি স্থান
প্রতিবেদক: News Desk | | ৫:২৩ অপরাহ্ণ
প্রবাসী কন্ঠ ডেস্ক : কানাডা বিশ্বের দ্বিতীয় বৃহত্তম দেশ। পূর্বে আটলান্টিক ও পশ্চিমে প্যাসিফিক এই দুটি মহাসাগর থেকে শুরু করে পশ্চিমের বিস্তির্ণ পাহাড়ী এলাকাসহ আরো বহু কিছুই আছে দেশটিতে দেখার। আছে নদী, আছে সুবিশাল বন। অন্টারিওর উত্তরে আছে হাডসন উপসাগর। চার ঋতুতে কানাডার রূপ বদলায় চার রকম। তীব্র শীত থেকে তীব্র গরম সবই অনুভব করা যায় এখানে।
কানাডায় এখন সামার। মাত্র অল্প সময়ের জন্য তার স্থায়িত্ব। সময় ও সুযোগ থাকলে এই অল্প সময়ের মধ্যেই বেড়ানোর কাজটি সেরে নিতে পারেন। ডলারের মান পড়ে যাওয়াতে দেশের বাইরে বিশেষ করে আমেরিকায় বেড়াতে যাওয়ার চেয়ে কানাডার অভ্যন্তরে বেড়ানোই হবে বুদ্ধিমানের কাজ।
পশ্চিমের সুদর্শন শহর ভেঙ্কুভার, মন্ট্রিয়লের ওল্ড সিটি, কুইবেকের রাজধানী কুইবেক সিটিসহ অন্যান্য শহরগুলোর প্রত্যেকটির রয়েছে আলাদা আলাদা বৈচিত্র। কানাডার নাগরিকেরা বন্ধুবৎসল। দেশটিতে রয়েছে নিরাপত্তার গ্যারান্টি। সুতরাং নির্ভয়ে বেড়াতে যেতে পারেন দেশটির যে কোন প্রান্তে। নিচে জনপ্রিয় কয়েকটি পর্যটন স্থানের বর্ণনা দেওয়া হলো।
নায়েগ্রা ফলস
কানাডায় কোথাও বেড়াতে যাওয়ার কথা মনে হলে প্রথমেই আসে নায়েগ্রা ফসল এর কথা। কানাডায় এবং পৃথিবীতেও সবচেয়ে বিখ্যাত কয়েকটি প্রাকৃতিক আকর্ষনীয় স্থানের মধ্যে এই নায়েগ্রা ফসল অন্যতম। কেউ কানাডায় বেড়াতে আসলেন আর নায়েগ্রা ফসল দেখতে গেলেন না এটি হতেই পারে না। নায়েগ্রা ফলস না দেখলে কানাডা দেখা হয় না। প্রতি বছর কয়েক মিলিয়ন পর্যটক আসেন কানাডায় শুধু এই ফলসটি দেখার জন্য।
নায়েগ্রা ফসল টরন্টো থেকে বেশী দূরে নয়। মাত্র এক থেকে সোয়া ঘন্টার ড্রাইভ। যারা প্রথমবার নায়েগ্রা ফলস দেখতে যান তাদের কাছে এটি বাকী জীবনের এক অভাবনীয় স্মৃতি হয়ে থাকে। নায়েগ্রা ফলসটি খুব কাছে থেকে দেখারও ব্যবস্থা রয়েছে। শীপে করে অথবা সুরঙ্গ পথে নিচে নেমে খুব কাছে থেকে জলপ্রপাতের দৃশ্য দেখতে পারেন পর্যটকগণ। হেলিকপ্টারে উঠেও দেখা যেতে পারে জলপ্রপাতের দৃশ্য। নায়েগ্রা জলপ্রপাতটি কানাডা ও আমেরিকার বর্ডারে। তবে কানাডার অংশ থেকে জলপ্রপাতটি খুব ভাল করে দেখা যায়।
নায়েগ্রায় যারা রাত কাটাতে চান তাদের জন্য রয়েছে বিভিন্ন হোটেলে থাকার সুব্যবস্থা।
নায়েগ্রায় আরো আছে মেরিনল্যান্ড। এখানে পর্যটকদের জন্য রয়েছে নানারকম চিত্তাকর্ষক ও মজাদার খেলা ও প্রদর্শণীর আয়োজন। ডলফিনের মনোমুগ্ধকর খেলা, বিভিন্ন রাইডিং এ উঠার সুযোগ
আপনাকে দিবে দিনব্যাপী আনন্দ। বাচ্চাদের জন্য এটি ড্রিমল্যান্ড। দু/চার ঘন্টার ভ্রমণে আপনার পুষাবে না। সেখানে যেতে চাইলে সারাদিনের পরিকল্পনা নিয়ে যেতে হবে। মেরিনল্যান্ডে ফ্যামিলি পিকনিক করার জন্য নির্দিষ্ট জায়গাও রয়েছে।
সামারে নায়েগ্রার বোটানিক্যাল গার্ডেনও দেখার মত। চারিদিকে প্রকৃতি তার অপার সৈন্দর্য অকাতরে বিলিয়ে দিচ্ছে। ১৯৩৬ সালে পার্কটি গড়ে তোলা হয় ৯৯ একর জমির উপর।
নায়েগ্রাতে আরো আছে বাটারফ্লাই কনজারভেটরী পার্ক। এখানে প্রায় ৪৫ প্রজাতির প্রজাপতি উড়ে বেড়ায়। অসাধারণ এক মোহনীয় দৃশ্য এটি। বাগানের ভিতর ঘুরে ঘুরে খুব কাছে থেকে এই দৃশ্য উপভোগ করা যায়।

আলবার্টায় অবস্থিত ব্যানাফ পার্ক। রাজকীয় রকি মাউন্টেনের মাঝে অবস্থান এই ন্যাশনাল পার্কটি
ব্যানাফ ন্যাশনাল পার্ক
প্রকৃতির কোলে যদি দিন কতকের জন্য নিজেকে সপে দিয়ে অপার শান্তি খুঁজে পেতে চান তবে একবার ঘুরে আসতে পারেন আলবার্টায় অবস্থিত ব্যানাফ পার্কে। পশ্চিমের রাজকীয় রকি মাউন্টেনের মাঝে অবস্থান এই ন্যাশনাল পার্কটি। একবার গেলে আর ফিরে আসতে মন চাইবে না এমনি রূপ এই পার্কের। কানাডার সবচেয়ে সুন্দর প্রাকৃতিক দৃশ্যগুলো এই পার্কেই অবস্থিত।
টরকুয়েসী সবুজ হ্রদ, বরফ আচ্ছাদিত সুবিশাল পাহাড়ের চূড়া, তুষার স্রোত সবই পাবেন এই অত্যাশ্চর্য পার্কটিতে যেখানে আপনি সহজেই প্রবেশ করতে পারবেন। এখানকার লুইসি হ্রদটি দর্শনীয় স্থানসমূহের মধ্যে একটি। এর সবুজ পানিতে চারপাশে অবস্থিত পাহাড়ের প্রতিচ্ছবি ফুটে থাকে স্ফটিক সচ্ছতায়। পর্যটকগণ হ্রদের চারপাশে ঘুড়ে বেড়াতে পারেন। পার্কটির একেবারে দক্ষিনে ক্ষুদ্র ব্যানাফ শহরটি অবস্থিত যেখানে থাকা খাওয়াসহ সবরকমের সুবিধা রয়েছে পর্যটকদের জন্য।
সি এন টাওয়ার
টরন্টো শহরের একটি প্রধান প্রতীক এর দৃষ্টিনন্দন ও চমকপ্রদ স্থাপত্য নিদর্শন সি এন টাওয়ার। গত ২৬ জুন ছিল এই টাওয়ারটির ৪০তম জন্মবার্ষিকী। লেক অন্টারিওর পাড় ঘিরে গড়ে উঠা কানাডার সর্ববৃহৎ শহর টরন্টোর প্রাণকেন্দ্রে অবস্থিত এই টাওয়ারটি বর্তমানে বিশ্বের সবচেয়ে উঁচু যে কয়টি টাওয়ার রয়েছে সেগুলোর মধ্যে অন্যতম।  সি এন টাওয়ারের উচ্চতা ৫৫৩ মিটার। এই টাওয়ারে রয়েছে একটি ঘূর্ণ্যমান রেস্টুরেন্ট। এতে বসে অতিথি বা পর্যটকগণ খাবার গ্রহণের পাশাপাশি শহরের নজরকারা দৃশ্য অবলোকন  করতে পারেন। টাওয়ারে আরো আছে একটি গ্লাস ফ্লোর। এই ফ্লোরে দাড়িয়ে কাচের ভিতর দিয়ে সরাসরি নিচের দৃশ্য দেখা যায়। রাতের বেলা টাওয়ারটি বৈদ্যুতিক আলোর মাধ্যমে নানা রঙ্গে রাঙ্গিয়ে তোলা হয় যা দূরদুরান্ত থেকেও দেখা যায়।
কুইবেক সিটি
কুইবেকের রাজধানী কুইবেক সিটি। কানাডার কুইবেক সিটি সম্পর্কে একটি কথা প্রচলিত আছে। কথাটি এরকম যে, আপনি যদি এই শহরটি ঘুরে ঘুরে দেখেন তবে আপনাকে প্যারিস না দেখলেও চলবে। অবশ্য কুইবেক সিটিতে আইফেল টাওয়ার নেই। কিন্তু এর দৃষ্টিনন্দন স্থাপনাগুলো আপনাকে মুহূর্তের মধ্যেই নিয়ে যাবে ইতিহাসের পাতায় পাতায়। সেন্ট লরেন্স নদীর পার ঘিরে অবস্থিত কুইবেক সিটি কানাডার একটি খুবই জনপ্রিয় পর্যটন এলাকা।
জাতিসংঘের ইউনেস্কো কর্তৃক এই শহরটিকে ওয়ার্ল্ড হেরিটেজ এর অংশ হিসাবে ঘোষণা করা হয়েছে। কানাডার দশম বৃহত্তম শহর এটি এবং উত্তর আমেরিকার সবচেয়ে পুরাতন শহরগুলোর একটি। লা সিটাডেলি (La Citadelle) দুর্গ এই শহরের ল্যান্ডমার্ক স্থাপনা। এখানে দেখার মত আরো রয়েছে কুইবেক পার্লামেন্ট ভবন। ন্যাশনাল মিউজিয়াম অব ফাইন আর্টস অব কুইবেক আরেকটি দর্শনীয় স্থান কুইবেক সিটির।
পর্যটকদের জন্য কুইবেক সিটিতে আরো আকর্ষন হলো এর উইন্টার কার্নিভাল, সামার মিউজিক ফেস্টিভাল  এবং সেন্ট জিয়েন ব্যাপ্টিস্ট ডে, মন্টোমরেন্সি জলপ্রপাত ও মন্ট সেইন্ট এ্যানি স্কি রিজোর্ট।
অটোয়ার পার্লামেন্ট হিল
কানাডার রাজধানী অটোয়াতে পার্লামেন্ট ভবন একটি দর্শনীয় স্থান। নদীর (অটোয়া রিভার) তীরে অবস্থিত এই ভবনটি পার্লামেন্ট হিল নামেই সর্বাধিক পরিচিত। ১৯ শতকের স্থাপত্য কলার একটি অসাধারণ নিদর্শন এই পালামেন্ট হিল। প্রতি বছর বহুসংখ্যক পর্যটক আসেন এই ভবনটি পরিদর্শনে। ওইকিপিডিয়ার হিসাবে দেখা যায় প্রতি বছর এখানে প্রায় তিরিশ লক্ষ পর্যটক আসেন। এখানে প্রতিদিন ফ্রি ট্যুর গাইড পাওয়া যায়। তবে ‘ফার্স্ট কাম ফার্স্ট সার্ভ’ পলিসির ভিত্তিতে এই ফ্রি ট্যুর গাইডের সেবা পাওয়া যায়। পার্লামেন্টে ভবনের পিস টাওয়ারে উঠার সুযোগও পাওয়া যেতে পারে যেখান থেকে অটোয়া সিটির মনোরম দৃশ্যাবলী অবলোকন করা যায়। পার্লামেন্ট ভবনকে কেন্দ্র করে প্রায় সারা বছরই কোন না কোন উৎসব লেগে থাকে। তবে সামারের অনুষ্ঠানগুলো হয় আরো জমকালো। ১লা জুলাই কানাডা ডে উপলক্ষে লক্ষাধিক লোকের সমাগম ঘটে এখানে। ঐ দিন জমকালো ফায়ারওয়ার্কস সহ আরো নানা ধরণের উৎসব পালিত হয়। সামারে প্রতিদিন বিকেলে অত্যন্ত চিত্তাকর্ষক সাউন্ড এন্ড লাইট শো অনুষ্ঠিত হয় মিউজিক সহ। এগুলো ফ্রি অনুষ্ঠান।
আফ্রিকান লায়ন সাফারী
আফ্রিকান লায়ন সাফারী টরন্টোর নিকটবর্তী হ্যামিলটনে অবস্থিত। টরন্টো থেকে এর দূরত্ব ১০০ কিলোমিটারের মত। এই লায়ন সাফারীতে আছে শতাধিক প্রজাতির প্রায় এক হাজার প্রাণী। পৃথিবীর প্রায় সব প্রান্ত থেকেই সংগ্রহ করা হয়েছে এই প্রাণীসমূহ। এই সাফারীর বিশেষত্ব হলো, এখানে খোলা আকাশের নিচে প্রাকৃতিক পরিবেশে প্রাণীগুলো ঘুরে বেড়ায়। আর পর্যটকগণ নির্ধারিত রাস্তা দিয়ে নিজের গাড়ি অথবা সাফারীর ট্যুর বাসে করে ঘুরে বেড়াতে পারেন। এই সময় মনে হবে আপনি বন বাদাড়ে পশু-পক্ষীর সঙ্গেই বাস করছেন। প্রাণীগুলো গাড়ির খুব কাছে চলে আসে। মাঝে মধ্যে গাড়ির ভিতরেও চলে আসতে চায়।
লায়ন সাফারীতে নিজের গাড়ি নিয়ে ঢুকতে হলে গাড়ির কন্ডিশন ভাল হতে হবে। বিশেষ করে গাড়ির জানালার কাঁচ যদি ভাঙ্গা থাকে বা ফাটলও যদি থাকে তবে সেই গাড়ি ভিতরে প্রবেশ করতে দেওয়া হয় না। সাফারীতে ট্যুর বাসে ঘোরাই উত্তম।
সাফারী পার্কটি একটি পারিবারিক ব্যবসা। এটি প্রতিষ্ঠিত হয় ১৯৬৯ সালে। কানাডার সেনাবাহিনীর একজন অবসরপ্রাপ্ত কর্নেল গর্ডন ডেবেনহাম প্রথমে উদ্যোগ নিয়ে এই পার্কটি স্থাপন করেন।
-সূত্র : অনলাইন
কানাডায় জঙ্গীবাদ নির্মূল করতে হলে নজর দিতে হবে ব্লাইন্ড স্পটের দিকে
প্রতিবেদক: News Desk | | ৫:২২ অপরাহ্ণ
একজন কানাডিয়ান সৈন্য আফগানিস্তানের আরগানদাব ডিস্ট্রিকের একটি গ্রামে এক বাসিন্দার দেহ তল্লাসী করছেন। ছবিটি ২০০৭ সালের তোলা। কানাডায় অনেক মুসলমান যুবকের আশংকা এই যে, তারা কানাডার পররাষ্ট্রনীতি নিয়ে কথা বললে র‌্যাডিক্যাল হিসাবে চিহ্নিত হতে পারেন। ছবি – রয়টার / সিবিসি নিউজ
অনেকের মতে, জঙ্গীবাদ নির্মূলের চেষ্টায় ধর্ম ও সামাজিক বিষয়ের উপর অত্যধিক দৃষ্টি নিবদ্ধ করা হচ্ছে, রাজনীতির বিষয়টি থেকে যাচ্ছে উপেক্ষিত যার ফলে সমস্যার কাঙ্খিত সমাধান হয়ে উঠছে না

প্রবাসী কন্ঠ ডেস্ক : কানাডায় মুসলমান তরুনদের মধ্যে জঙ্গীবাদের প্রতি ঝোঁক দূরীকরনের যে প্রচেষ্টা চালানো হচ্ছে তার মধ্যে একটি ব্লাইন্ড স্পট রয়ে গেছে। এই ব্লাইন্ড স্পটের দিকে নজর দেওয়ার প্রয়োজনীয়তা বোধ করছেন না কেউ। কোন কোন নিরাপত্তা বিশেষজ্ঞ এমনই অভিমত প্রকাশ করেছেন।
প্রশ্ন উঠতে পারে, কি সেই ব্লাইন্ড স্পট? আর এর দিকে কর্তৃপক্ষ নজরই বা দিচ্ছেন না কেন?
এ বিষয়ে সম্প্রতি কানাডার জাতীয় টিভি চ্যানেল সিবিসি নিউজ সানিফা নাসেরের একটি প্রবন্ধ প্রকাশ করে। প্রবন্ধে লেখিকা সানিফা নাসের কানাডায় হোমগ্রোন টেররিস্ট উত্থানের পিছনে মূল কারণ কি সে বিষয়টির উপর সকলের দৃষ্টি আকর্ষনের চেষ্টা করেন। মূল সেই কারণটি হলো রাজনীতি এবং কানাডার পররাষ্ট্র নীতি। কানাডার যারা নীতিনির্ধারক তারা এই বিষয়টিকে এড়িয়ে যাচ্ছেন অথবা বিষয়টি তাদের নজরে আসছে না। এই নজরে না আসার বিষয়টিকেই লেখিকা ব্লাইন্ড স্পট হিসাবে উল্লেখ করেছেন।
তিনি আরো লিখেন, কানাডায় যে সকল তরুন মুসলমান জঙ্গীবাদের দিকে ঝুঁকছেন তাদের মধ্যে একটি রাজনৈতিক ক্ষোভ ও অসন্তুষ্টি কাজ করে আসছে। এ অভিমত নিরাপত্তা বিশেষজ্ঞদের। এমনই একজন বিশেষজ্ঞ কানাডিয়ান সিকিউরিটি ইন্টেলিজেন্স সার্ভিসের সাবেক কর্মকর্তা ফিল গুরুস্কি। তিনি হামগ্রোন টেররিস্ট বিষয়েও একজন বিশেষজ্ঞ। প্রায় ১৫ বছর তিনি এই হোমগ্রোন টেররিস্ট ও সহিংস চরমপন্থা বিষয়ের উপর কাজ করেছেন। তার মতে কানাডার পররাষ্ট্র নীতি এই হোমগ্রোন টেররিস্টদের উত্থানের পিছনে একটা গুরুত্বপূর্ণ ভূমিকা পালন করেছে।
ফিল গুরুস্কি বলেন, “সরকারের পররাষ্ট্র নীতিতে ত্রুটি রয়েছে এ কথা সরকারকে বলাও কঠিন কাজ। সরকার বিষয়টি নিয়ে কথা বলতে স্বাচ্ছন্দ্যবোধ করেনা। কারণ এতে সরকারকে আত্মসমালোচান করতে হবে। কিন্তু বাস্তবতা হলো, বিষয়টিকে অবজ্ঞাও করা যাবে না।”
ফিল গুরুস্কি’র মতে কানাডায় জঙ্গীবাদ প্রতিহতের জন্য কিছু ভাল পদক্ষেপ নেওয়া হয়েছে। যেমন, ক্যালগারী পুলিশের ReDirect নামের একটি প্রকল্প এবং মন্ট্রিয়লের anti-radicalization centre এর কার্যক্রম। তবে তিনি বলেন, “এই প্রকল্প বা প্রচেষ্টাগুলো মূলত মুসলমান তরুনদের সামাজিক ও মানসিক বিষয়গুলো নিয়ে কাজ করার জন্য করা হয়েছে। কিন্তু এখানে অধিকতর অস্বস্তিকর যে বিষয়টির প্রতি নজর দেওয়া হয়নি তা হলো, কানাডার পররাষ্ট্র নীতি।”
ফিল গুরুস্কি’র মতে হোমগ্রোন টেররিস্টদেরকে সফল ভাবে দমন করার জন্য কানাডার পররাষ্ট্র নীতি বিষয়ে একটি স্পষ্ট ও খোলাখুলি আলোচনা দরকার।
ফিল গুরুস্কি বলেন, “হোমগ্রোন টেররিস্টরা মনে করেন কানাডার পররাষ্ট্র নীতি হলো ইসলাম বিরোধী অথবা মুলমানদের হত্যা করার নীতি। তারা তাদের বক্তব্যে এ ধরনের কথাই বলেছেন বিভিন্ন সময়ে। ২০১৪ সালের অক্টোবরে কানাডার হোমগ্রোন টেররিস্ট ও কনভার্টেড মুসলমান মাইকেল জেহাফ বিভিও ঐ একই ধারনা থেকে উদ্ধুব্ধ হয়েই কানাডার পার্লামেন্ট ভবনে হামলা চালিয়েছিল। তার সেল ফোন থেকে যে তথ্য উদ্ধার করা হয় তাতে দেখা যায় সে ঐ হামলা চালিয়েছিল তৎকালিন প্রধানমন্ত্রী স্টিফেন হারপার কর্তৃক ইরাকে সৈন্য পাঠানোর প্রতিবাদ হিসাবে এবং আফগানিস্তান ইস্যুতে সরকারের ভূমিকার কারণে। ”
“আমি এবং আমার মত যারা আছেন তারা তাদের মনের অভিপ্রায় প্রকাশ করেন না ”
সানিফা নাসের তার প্রবন্ধ উল্লেখ করেন, টরন্টোতে বাস করেন এমন এক ব্যক্তি সিবিসি নিউজের কাছে দেওয়া এক সাক্ষাৎকারে একবার বলেন, “৯/১১ এর ঘটনার পর আমি ইরাকে যাওয়ার কথা চিন্তা করেছিলাম মার্কনীদের বিরুদ্ধে যুদ্ধ করার জন্য।” সিবিসি ঐ ব্যক্তির নাম প্রকাশ করবে না এই শর্তে সাক্ষাৎকারটি নেওয়া হয়েছিল। নাম প্রকাশ করলে তাকে জঙ্গী হিসাবে চিহ্নিত করা হতে পারে এই ভয় ছিল। নাম প্রকাশে অনিচ্ছুক তিরিশোর্ধ বয়সী ঐ ব্যক্তি আরো বলেন, আমি ইরাকে যাওয়ার ব্যাপারে ঐকান্তিক ছিলাম। কিন্তু শেষপর্যন্ত আমি আমার সিদ্ধান্ত পরিবর্তন করি এবং ইরাকে যাওয়া থেকে নিজেকে বিরত রাখি।”
ঐ ব্যক্তি আরো বলেন, “আমি এবং আমার মত যারা আছেন তারা তাদের মনের অভিপ্রায় প্রকাশ করি না জঙ্গী হিসাবে চিহ্নিত হওয়ার আশঙ্কা থেকে। আমরা যদি সত্যিকার অর্থেই জঙ্গী তথা হোমগ্রোন টেররিস্টদের দমন করার বিষয়ে কিছু করতে চাই তবে সরকারের ভূমিকা নিয়ে কথা বলতে হবে।”
উল্লেখ্য যে, কানাডার ফেডারেল সরকার ইতিমধ্যে জঙ্গীবাদ দমনের জন্য কিছু পদক্ষেপ গ্রহণ করেছে। সরকার গত বাজেটে ৩৫ মিলিয়ন ডলার বরাদ্ধ করেছে এই খাতে। অন্যদিকে গত এপ্রিলে কানাডিয়ান কাউন্সিল অব ইমামস ঘোষণা করে যে তারা আগামী শরৎ ঋতুতে টরন্টোতে দুই থেকে তিনটি ‘ডিরেডিক্যালাইজেশন ক্লিনিক’ খুলবে জঙ্গীবাদ দমনে সহায়তা করার জন্য। কাউন্সিলের চেয়ারম্যান হামিদ সিøমি বলেন, “এই ক্লিনিক ধর্মীয় পরামর্শ প্রদানসহ সার্বিক পদক্ষেপ নিবে এ ব্যাপারে।” হামিদ সিøমি আরো বলেন, কিছু লোক আছে যারা তাদের কর্মকান্ডকে বৈধতা প্রদান করার জন্য ধর্মকে ব্যবহার করেন। এরাই চরমপন্থী। সুতরাং জঙ্গীবাদ দমনের জন্য সমাজের ঐ সকল লোকদের সহায়তা নিতে হবে যারা কমিউনিটিকে নেতৃত্ব দিয়ে থাকেন ধর্মীয় আচার অনুষ্ঠানের মাধ্যমে।

স্পর্শকাতর বিষয়:
সিকিউরিটি ইন্টেলিজেন্স সার্ভিসের সাবেক কর্মকর্তা ফিল গুরুস্কি বলেন, ডিরেডিক্যালাইজেশন সেন্টার এর আইডিয়া একেবারে নতুন তা নয়। তবে টরন্টোর ক্ষেত্রে যে বিষয়টি  ব্যতিক্রম তা হলো, এই উদ্যোগটা সরকার বা বিচার ব্যবস্থা থেকে না এসে এসেছে মুসলমান সম্প্রদায়ের ভিতর থেকে।
উল্লেখ্য যে, জঙ্গী সন্দেহে বা জঙ্গীবাদের সঙ্গে সম্পর্ক আছে এমন কাউকে গ্রেফতারের পর তাকে কাউন্সিলিং প্রদানের জন্য ইমাম ডাকার উদ্যোগ ইতিপূর্বে সরকার কর্তৃক নিতে দেখা গেছে। যেমন গত জানুয়ারীতে সাদ গায়া নামের এক মুসলমান যুবকের বেলায় এই উদ্যোগ নেয়া হয়। সাদ গায়া টরন্টোর আলোচিত সেই ১৮ যুবকের একজন যারা দেশের বিভিন্ন গুরুত্বপূর্ণ ভবন বোমা মেরে উড়িয়ে দেওয়ার পরিকল্পনা করেছিল। অ্যারোন ড্রাইভার নামে উইনিপেগের আরেক যুবকের বেলায়ও একই উদ্যোগ নিতে দেখা যায়। সে আইএস এর প্রতি সমর্থন ব্যক্ত করে টুইট করেছিল ছদ্মনামে।
তবে টরন্টোতে ইমামদের কর্তৃক ডিরেডিক্যালাইজেশন সেন্টার খোলার উদ্যোগকে স্বাগত জানাতে পারেননি সিবিসি নিউজের সঙ্গে বেনামীতে কথা বলা সেই মুসলমান ব্যক্তিটি। তিনি বলেন, “ইমামগণ গতানুগতিক ধারাতেই কথা বলে যাবেন। জঙ্গীবাদের পিছনে যে রাজনৈতিক ক্ষোভ বা অসন্তোষ রয়েছে সে বিষয়ে তারা কোন কথা বলবে বলে মনে হয় না। তবে আমি ইমামদের বিষয়ে কোন পরোয়া করি না। আমার সাফ কথা, আমরা যদি জঙ্গীবাদ দমনে আন্তরিকভাবে কিছু করতে চাই তবে আমাদেরকে সরকারের পররাষ্ট্র নীতি নিয়েও কথা বলতে হবে।”
ওয়াটারলু ইউনিভার্সিটির পোস্ট ডক্টরাল ফেলো (রিলিজিয়াস স্টাডি) অমরনাথ অমরাসিক্সম বলেন, “কানাডায় অধিকাংশ ইমাম স্বাচ্ছন্দ্য অনুভব করেন না রাজনীতি বিষয়ে কথা বলার জন্য। মাত্র কয়েক বছর আগেও দেখা গেছে, কোন ইমাম যদি জিহাদ বিষয়ে কোন ব্যাখ্যা দেওয়ার চেষ্টা করেছেন বা প্যালেস্টাইন অথবা সিরিয়া প্রসঙ্গে কোন কথা বলেছেন তাহলেই তিনি গোয়েন্দা সংস্থার লোকদের নজরে চলে এসেছেন। ব্যাপারটা এমন হয়ে দাড়িয়েছে যে ধর্ম প্রসঙ্গে কথা বলতে গিয়ে রাজনীতিকে টানলে বা রাজনীতি সম্পর্কে কথা বলতে গিয়ে ধর্মকে টানলেই সেই ব্যক্তি যেন জঙ্গী কানেকশনের কেউ এমন ধারণা প্রতিষ্ঠিত হয়ে গেছে।”
অমরনাথ অমরাসিক্সম বলেন আরো বলেন, “অনেক তরুন মুসলমান আছেন যারা ধর্মীয় নেতাদের কাছে আসেন মৌলিক কিছু প্রশ্ন নিয়ে। তারা এই সকল প্রশ্নের সঠিক উত্তর চান। তাদের এই সকল প্রশ্নের সঠিক জবাব দেওয়া প্রয়োজন। আর এর জন্য প্রয়োজন সঠিক ব্যক্তি। তা না হলে উৎসুক এই তরুনেরা অনোয়ার আল আলাকী’র মত জঙ্গীদের পাল্লায় পড়তে পারেন।”
আলাকী এমন এক জঙ্গী যিনি আমেরিকার বিরুদ্ধে প্রকাশ্যে যুদ্ধ ঘোষণা করেন এবং তার অনুসারীদেরকে নির্দেশ দেন কোনরকম ইসলামী আইনের মতামতের অপেক্ষা না করেই আমেরিকানদের হত্যা করতে। আলাকীর জন্ম আমেরিকাতেই। একসময় তিনি সানডিয়াগো এবং ভার্জিনিয়াতে একজন বিশিষ্ট ইমাম হিসাবে পরিচিত ছিলেন।

সহিংসতা ছাড়া মৌখিক প্রতিবাদ:
অমরনাথ অমরাসিক্সম দেশের বাইরে কয়েক ডজন জঙ্গী ও হবু চরমপন্থীর সাক্ষাৎকার নিয়ে যে অভিজ্ঞতা সঞ্চয় করেন তা হলো, এই তরুনেরা সামাজে একটি অর্থবহ পরিবর্তন আনতে চায় এবং আলোচনার টেবিলেও বসতে চায় যখন পররাষ্ট্র নীতি প্রভাবিত করার সুযোগ থাকে।
অমরনাথ আরো বলেন, “এধরণের কথা বলা খুবই অর্থহীন বা মূর্খতা যে, সিরিয়াতে যখন আড়াই লক্ষ লোক নিহত হন এবং সত্তর লক্ষ মানুষ দেশ ছাড়া হন তখন আপনি আপনার স্থানীয় এমপি’কে একটি চিঠি লিখুন এর প্রতিবাদ করার জন্য।”
অমরনাথ মনে করেন যতক্ষণ পর্যন্ত জঙ্গীবাদকে শুধুমাত্র ধর্মীয় বা মানসিক সমস্যা হিসাবে চিহ্নিত করে সমস্যা সমাধানের চেষ্টা করা হবে ততক্ষণ পর্যন্ত সমস্যা থেকেই যাবে। তিনি মনে করেন মোহমুক্ত তরুনদেরকে রাজনৈতিক প্রক্রিয়ায় অন্তর্ভূক্ত করার মধ্যেই সমস্যা সমাধানের মূল পথ নিহিত।
জনকল্যানমূলক কাজে নিবেদিতপ্রাণ এমপিপি আর্থার পট্স
প্রতিবেদক: News Desk | | ৫:১৯ অপরাহ্ণ
ড্যানফোর্থে বাঙ্গালীদের পহেলা বৈশাখের অনুষ্ঠানে এমপিপি আর্থার পট এক শিশুর হাতে সার্টিফিকেট তুলে দিচ্ছেন। পাশে বৈশাখী অনুষ্ঠানের আয়োজকদের একজন জিন ইসলাম । ছবি – খুরশীদ সাম্মী
অন্টারিওর সার্ভিস সেক্টরে কর্মরত এমপ্লয়ীদের জন্য বহুল প্রশংশিত  টিপিং বিল (Tipping Bill ) পাশ করানোর নেপথ্য পুরুষ তিনি
খুরশিদ আলম : টরন্টোর বিচেস ইস্ট ইয়র্ক রাইডিং এর এমপিপি আর্থার পট্স। লিবারেল পার্টির এই এমপিপিকে বাঙ্গালীদের অনেক অনুষ্ঠানেই দেখা যায়। গেল বৈশাখী উৎসবেও তিনি এসেছিলেন এবং বাঙ্গালী সেজে বৈশাখী পোষাক পরে। একেতো সুদর্শণ তার উপর পরনে লাল পাঞ্জাবী। পাঞ্জাবীর উপর আবার হলুদ ও সাদা রঙের কারুকার্য। ড্যানফোর্থে অনুষ্ঠিত বৈশাখী উৎসবে সেদনি লাল পাঞ্জাবী পরা অর্থারের সহাস্য উপস্থিতি সকলেরই নজর কেড়েছিল। পাশের এক স্টল থেকে বাঙ্গালীদের প্রিয় মিষ্টান্ন জিলাপী খেতেও তিনি ভুলেন নি সেদিন। ঘুরে ঘুরে ছবি তুলেছেন বৈশাখী সাজে সাজা বাঙ্গালী নারী পুরুষ ও শিশুদের সঙ্গে।
আর্থার পট্স  সময় ও সুযোগ পেলেই যে কথাটি বলতে ভুলেন না তা হলো, জনসংখ্যার দিকে থেকে তার রাইডিং এ ইংলিশ স্পিকিং জনগোষ্ঠির পরেই বাঙ্গালীদের অবস্থান। বিপুল সংখ্যক বাঙ্গালী বাস করেন বিচেস ইস্ট ইয়র্ক এলাকায়।
বাংলাদেশের ৪৬তম স্বাধীনতা দিবসের প্রাক্কালে গত ২৩ মার্চ অন্টারিওর পার্লামেন্ট ভবনে বাংলাদেশের গৌরবদীপ্ত লালসবুজ পতাকা উত্তলন করা হয়েছিল। ঐ অনুষ্ঠানেও তিনি বক্তৃতা দিতে গিয়ে এ কথা সবাইকে স্বরণ করিয়ে দেন।
আর্থার পট্স কর্তৃক অন্টারিওর প্রভিন্সিয়াল পার্লামেন্টের সদস্য নির্বাচিত হওয়ার পিছনে বাঙ্গালীদের ভোট গুরুত্বপূর্ণ অবদান রেখেছিল সন্দেহ নেই। গত নির্বাচনে অর্থার পট্সসুদীর্ঘ সময় ধরে ক্ষমতায় থাকা এমপিপি মাইকেল প্রু কে মাত্র ৪৩১ ভোটে হারিয়ে জয়ী হন।
কথা হচ্ছিল আর্থার পট্স এর সঙ্গে তার ড্যানফোর্থের অফিসে বসে। তেমন কোন গুরুগম্ভীর আনুষ্ঠানিক আলোচনাও নয়। অফিসে তার মাত্র জনাদুয়েক স্টাফ উপস্থিত ছিলেন। আর কোন ভিড় নেই, নেই কোন তদবীর পার্টি, নেই দলীয় লোকজনের উদ্দেশ্যমূলক আনাগোনা। আমি আর ড. মাহবুব রেজা পূর্ব নির্ধারিত সময়েই এসে উপস্থিত হয়েছিলাম। আগেই কথা ছিল তার একটি সাক্ষাৎকার নেওয়া হবে প্রবাসী কন্ঠ ম্যাগাজিনের জন্য। তীব্র প্রতিদ্বন্দ্বিতাপূর্ণ নির্বাচনে জয়ী হবার পর তিনি গত কয়েক বছরে এলাকার লোকজনের কি কি করেছেন, তার ভবিষ্যত পরিকল্পনা কি সে বিষয়েই মূলত কথা হয় তার সঙ্গে।
আর্থার প্রভিন্সিয়াল এমপি নির্বাচিত হন ২০১৪ সালের জুন মাসে। ইতিমধ্যে দুই বছর পার হয়ে গেছে। এই দুই বছরের মধ্যে আর্থার পটের সবচেয়ে উল্লেখযোগ্য অর্জন হলো ব্যক্তিগত উদ্যোগে
(বাঁ থেকে) এমপিপি আর্থার পট, বাংলাদেশ সেন্টারের ভাইস প্রেসিডেন্ট ড. মাহবুব রেজা ও প্রবাসী কন্ঠের সম্পাদক খুরশিদ আলম
অন্টারিওর সার্ভিস সেক্টরে কর্মরত এমপ্লয়ীদের জন্য টিপিং বিল (Tipping Bill  )পাশ করানো। এই বিলটি পাশ হওয়াতে অন্টারিওতে সার্ভিস সেক্টরে কর্মরত এমপ্লয়ীদের টিপস বা বকশিসে এখন থেকে আর মালিকেরা ভাগ বসাতে পারবেন না বিশেষ পরিস্থিতি ছাড়া। এই বিলটি আইনে পরিনত হওয়ার পর গত ১০ জুন থেকে কার্যকর করা হয়।
এই আইনের কারণে এমপ্লয়ারগণ বকশিস থেকে কোন ডিডাকশনও করতে পারবেন না স্পিলেজ, ব্রেকেজ, লসেস বা ড্যামেজেজ এর কারণ দেখিয়ে। নতুন এই আইন অন্টারিওর এমপ্লয়মেন্ট স্ট্যান্ডার্ডস এক্ট, ২০০০ কে প্রভাবিত করবে। অন্টারিওতে বকশিস প্রদানের রীতি আছে রেস্টুরেন্ট, বার, সেলুন, ক্যাটারিং ফার্ম ও টেক্সি সার্ভিসে।
আর্থার পট্স নির্বাচিত হওয়ার পর অন্টারিও পার্লামেন্টে এই বিলটি তুলেন প্রাইভেট মেম্বারর্স বিল হিসাবে। তার আগে তিনি রেস্টুরেন্ট ও সার্ভিস ইন্ডাস্ট্রিজ এর সঙ্গে সম্পর্কিত লোকজনের সঙ্গে ব্যাপকভাবে এর ভাল-মন্দ দিক নিয়ে আলোচনা করেন।
নতুন এই আইন বলবৎ হওয়ার পর এমপ্লয়ারগণ এখন টিপস বা বকশিস আটকাতে বা কর্তন করতে পারবেন যদি তারা ঐ অর্থ সংগ্রহ করে তা পুণরায় কিছু বা সব এমপ্লয়ীদের মাঝে বিতরণ করেন যে প্র্যাক্টিসটা আগেও প্রচলিত ছিল টিপস পুলিং নামে। বিশেষ ক্ষেত্রে আদালতের অনুমতি থাকলেও এমপ্লয়ারগণ টিপস বা বকশিস আটকাতে বা কর্তন করতে পারবেন।
নতুন এই আইনটি কার্যকর হওয়াতে তার কি অনুভূতি তা জানতে চাওয়া হলে তিনি বলেন, আমি খুবই খুশী যে আমার উত্থাপিত প্রাইভেট মেম্বারর্স বিলটি আইনে পরিনত হয়েছে। আমি মনে করি যখন কেউ একজন বকশিক প্রদান করেন তখন সেটি যৌক্তিকভাবেই যারা সার্ভিস প্রদান করে গ্রাহকদের খুশী করেন তাদের পকেটেই যাওয়া উচিৎ। মালিকের পকেটে নয়। আমি আরো মনে করি নতুন এই আইন অন্টারিওতে যারা অরক্ষিত এমúøয়ী তাদের জন্য খুবই উপকারী হবে।
আর্থার পট্স তার ক্যারিয়ার শুরু করেন লেবার রিলেশনস কনসালটেন্ট হিসাবে। তখন থেকেই তিনি শ্রমিক অধিকার আদায়ের বিষয়ে সচেতন হয়ে উঠেন।
উল্লেখ্য যে, গ্রেটার টরন্টোতে রেস্টুরেন্ট ও টেক্সি সার্ভিসে প্রচুর সংখ্যক বাংলাদেশী কাজ করেন। আর্থার পটের উদ্যোগে কার্যকরী হওয়া এই নুতন আইনে তারাও উপকৃত হবেন।
আলোচনার এক পর্যায়ে উঠে আসে কানাডায় প্রফেশনাল ইমিগ্রেন্টদের প্রফেশনাল জব না পাওয়ার বিষয়টিও। একই সাথে তথাকথিত ‘কানাডিয়ান এক্সপিরিয়েন্স’ এর প্রসঙ্গটিও। আর্থার পট্স বলেন, বিষয়টি নিয়ে আমিও অবগত। বিভিন্ন কমিউনিটিতে যারা প্রফেশনাল ইমিগ্রেন্ট হিসাবে এদেশে এসেছেন তাদের কাছ থেকেও আমি এই ধরনের অভিযোগ অনুযোগ শুনে আসছি। বিষয়টি অবশ্যই বিশেষভাবে বিবেচনার দাবী রাখে।
আর্থার জানান, খুব শীঘ্রই তিনি প্রফেশনাল ইমিগ্রেন্টদের জন্য একটি জব ফেয়ারের আয়োজন করবেন। আলোচনার এই পর্যায়ে অর্থারকে অবহিত করা হয় যে, কানাডায় বাংলাদেশ থেকে আসা প্রচুর সংখ্যক কৃষি বিজ্ঞানী আছেন যারা নিজ নিজ ফিল্ডে কোন জব পাননি। বলতে গেলে প্রায় কেউই নয়। সিটি অব টরন্টোর পার্ক এন্ড রিক্রিয়েশন বিভাগে জনা কয়েক বাংলাদেশী কাজ করেন কৃষিবিদ হিসাবে। এদের সংখ্যা সব মিলিয়ে দশজনের বেশী হবে না হয়তো। তাও তারা আবার মৌসুমী ওয়ার্কার। অথচ কানাডায় প্রায় হাজার খানেক তা তারো বেশী কৃষিবিদ আছেন যারা বাংলাদেশ থেকে এসেছেন।
এই সময় ড. মাহবুব রেজা আর্থার পটের কাছে প্রস্তাব রাখেন কৃষিবিদদের জন্য আলাদাভাবে একটি জব ফেয়ার করার জন্য। আর্থার এই প্রস্তাবে রাজী হন এবং খুব শীঘ্রই এ ব্যপারে একটি উদ্যোগ নিবেন বলে জানান।
উল্লেখ্য যে, ড. মাহবুব রেজা নিজেও একজন কৃষি বিজ্ঞানী। অন্যদিকে জুনের তৃতীয় সপ্তাহ পর্যন্ত অন্টারিও’র মিনিস্টার অব এগ্রিকালচার, ফুড এন্ড রুরাল এ্যাফেয়ার্সের পার্লামেন্টারী এসিস্টেন্ট ছিলেন আর্থার পট। ২৪ জুন, ২০১৬ সাল থেকে তিনি যোগ দেন এনভায়রনমেন্ট এন্ড ক্লাইমেট চেঞ্জ মন্ত্রণালয়ের পার্লামেন্টারী এসিস্টেন্ট হিসাবে।
আলোচনায় আর্থার পট্স আরো জানান দলীয়ভাবে তার সরকার অন্টারিওতে নানান ধরণের জনকল্যানমূলক উদ্যোগ গ্রহণ করেছে যা থেকে স্থানীয় লোকজন নানানভাবে উপকৃত হবেন বলে তিনি মনে করেন।
আর্থার পট্স বলেন, সরকার কর্তৃক গৃহীত ‘অন্টারিও’স ক্লাইমেট চেঞ্জ এ্যাকশন প্লান’ ৮.৩ বিলিয়ন ডলার ব্যয় করবে অন্টারিওর পরিবেশ উন্নয়নে। এর মধ্যে আছে এই প্রভিন্সের জনগনকে অধিকতর এনার্জি এফিসিয়েন্ট হিটিং সিস্টেম ব্যবহারে উৎসাহিত করা, ইলেক্ট্রিক বা হাইব্রিড গাড়ী ক্রয় করতে উৎসাহিত করা, এগ্রিকালচার ও ইন্ডাস্ট্রিয়াল সেক্টরে লো-কার্বন টেকনলজী এডপ্ট করা সহ আরো কিছু উদ্যোগ।
এছাড়াও সরকার অন্টারিও’র বিভিন্ন স্কুল ভবনের উন্নয়নে ১.১ বিলিয়ন ডলার বরাদ্দ করেছে। প্রধানত সংস্কার ও পুনরাম্ভ করার জন্য এই অর্থ ব্যয় করা হবে। ইতিপূর্বেও এই খাতে অর্থ বরাদ্দ করা হয়েছে যার পরিমান ১.৬ বিলিয়ন। সব মিলিয়ে ২.৭ বিলিয়ন ডলারের অর্থ বরাদ্দ দিয়ে স্কুলগুলোর সংস্কারসহ অন্যান্য কাজ করা হবে। এই অর্থ বরাদ্দ অন্টারিওর ইতিহাসে সর্বাপেক্ষা বৃহৎ অর্থ বরাদ্দেরই অংশ যার মোট পরিমান ১৬০ বিলিয়ন। স্কুলসহ অন্টারিওর অন্যান্য অবকাঠামো যেমন হাসপাতাল, রাস্তা, সেতু, ট্রানজিট সিস্টেম ইত্যাদি নির্মান ও সংস্কার কাজে ১২ বছর সময়কালের মধ্যে এই অর্থ ব্যয় করা হবে। আর্থার জানান, এই প্রক্রিয়ার মাধ্যমে অন্টারিওতে প্রতি বছর লক্ষাধিক ব্যক্তির কর্ম সৃষ্টি হবে।
অন্টারিওর সার্ভিস সেক্টরে কর্মরত এমপ্লয়ীদের জন্য বহুল প্রশংশিত  টিপিং বিল (Tipping Bill  ) পাশ করানো ছাড়া আর্থার পট্স ব্যক্তিগত উদ্যোগে জনস্বার্থে আরেকটি কাজ করছেন যা বিশেষভাবে উল্লেখযোগ্য। এই উদ্যোগটি হলো, অন্টারিওতে চাইল্ড কেয়ার ওয়েট লিস্ট ফি নিষিদ্ধ করার প্রক্রিয়া।
গত ১৭ মে অন্টারিওর এডুকেশন মিনিস্ট্রি একটি রেগুলেটরী পরিবর্তন এর কথা ঘোষণা করে যার মাধ্যমে অফেরৎযোগ্য চাইল্ড কেয়ার ওয়েট লিস্ট ফি নিষিদ্ধ করার প্রস্তাব রাখা হয়। এই ঘোষণাটি আসার জন্য আর্থর পট্স গত ৭ মাস ধরে অক্লান্ত প্ররিশ্রম করে আসছেন। এটি বাস্তবায়িত হলে অনেক অন্টারিও ফ্যামিলি বাড়তি কিছু অর্থ ব্যয় থেকে রক্ষা পাবেন।
প্রক্রিয়াটি শুরু হয় ২০১৫ সালের আগস্ট মাসে যখন বিচেস ইস্ট ইয়র্ক রাইডিং এর দুই বাসিন্দা নাদিন ব্লাম ও ক্যালি ডক্টর বিষয়টি আর্থার পটের নজরে আনেন। পরে কয়েক মাসের নানান আইনী প্রক্রিয়ার মাধ্যমে আর্থার পট্স সংসদে বিষয়টি প্রাইভেট মেম্বার বিল হিসাবে উত্থাপন করেন যার ফলশ্রুতিতে গত গত ১৭ মে অন্টারিওর এডুকেশন মিনিস্ট্রি চাইল্ড কেয়ারের এই অফেরতযোগ্য ফি বিষয়ে একটি রেগুলেটরী পরিবর্তন এর কথা ঘোষণা করে। বিষয়টি নিয়ে এখন শলাপরামর্শ হচ্ছে।
এমপিপি আর্থার পট্স বরাবরই একজন উদ্যোগী মানুষ। পেশাজীবনের  শুরুতেই তিনি লেবার রিলেশনস কনসালটেন্ট হিসাবে কাজ করেছেন। পরে সেনেকা কলেজে এই বিষয় নিয়ে পড়িয়েছেনও। একসময় টরন্টোর একজন কাউন্সিলর এর এক্সিকিউটিভ এসিস্টেন্ট হিসাবেও কাজ করেছেন। রাজনীতির প্রতি আগ্রহী হয়ে উঠেন তখন থেকেই।
আর্থার ইউনিভার্সিটি অব টরন্টো থেকে পলিটিক্যাল ফিলশপীর উপর ব্যাচেলর ডিগ্রি নেন। পরে কুইন্স ইউনিভার্সিটি থেকে মাস্টার্স করেন ইন্ডাস্ট্রিয়াল রিলেশন্স এর উপর।
দেখা গেছে অধিকাংশ এমপি বা এমপিপি নিজ নিজ দলের যৌথ উদ্যোগের সঙ্গে কাজ করতে ভালবাসেন বেশী। কিন্তু আর্থর পট্স দলীয় উদ্যোগের পাশাপাশি নিজ উদ্যোগেও জনকল্যানমূলক বিভিন্ন কাজ চালিয়ে যাচ্ছেন যা তার জনপ্রিয়তাকে আরো বাড়িয়ে দিচ্ছে।
কানাডার রাজনীতি রূপান্তরিত হয়ে যাচ্ছে ইমিগ্রেন্টদের প্রভাবে
প্রতিবেদক: News Desk | | ৫:১৫ অপরাহ্ণ
লিবারেল সরকারের বর্তমান মন্ত্রীসভায় কয়েকজন ভারতীয় বংশোদ্ভূত মন্ত্রী
ভিক্টর চোই
সম্প্রতি আমি জাস্টিন ট্রুডোর লিবারেল সরকারের কার্যক্রম নিয়ে একটি পর্যালোচনা করছিলাম। ঠিক ঐ সময়ই আমার মনে পড়ে গেল বহু বছর আগের একটি বক্তৃতার কথা। বক্তৃতাটি দিয়েছিলেন ইউনিভার্সিটি অব টরন্টোর রাষ্ট্র বিজ্ঞান বিভাগে একজন অতিথি অধ্যাপক যিনি একসময় উচ্চ মর্যাদার কেবিনেট মন্ত্রীও ছিলেন কানাডায়। তিনি বলেছিলেন, “আমি যখন মন্ত্রীর দায়িত্বে ছিলাম তখন কেবিনেট মিটিং এ দিনের যে কোন ইস্যু নিয়ে কথা ও পর্যালোচনার পর প্রধানমন্ত্রীর প্রায় প্রতিদিনকার প্রশ্ন ছিল যে, আলোচিত ইস্যুটি কুইবেক প্রভিন্সকে কিভাবে প্রভাবিত করবে?
এই প্রশ্নটি বস্তুত দীর্ঘ সময় ধরে বজায় ছিল কানাডার ফেডারেল রাজনীতিতে। ফেডারেল কনজারভেটিভ পার্টি এবং লিবারেল পার্টি বরাবরই চেষ্টা করতো কুইবেককে কি ভাবে শান্ত ও খুশী রাখা যায় যাতে করে মেজরিটি ভোট পেয়ে ক্ষমতায় থাকার পথ পরিষ্কার থাকে।
তবে সেই দিন এখন আর নেই। পরিস্থিতি বদলেছে। অনেক রাজনৈতিক পর্যবেক্ষক ও মিডিয়া ব্যক্তত্বদের এরকমই অভিমত। পরিস্থিতি দেখে-শুনে মনে হচ্ছে এখন নতুন এক ‘কুইবেক’ জন্ম নিয়েছে। কানাডার মাল্টিকালচারাল কমিউনিটি বা ইমিগ্রেন্টরা সেই নতুন কুইবেক যারা এখন কানাডার রাজনীতিকে দারুণভাবে প্রভাবান্বিত করছে। আমি এর সঙ্গে যোগ করতে চাই যে, আমরা রাজনীতির নতুন এক যুগে প্রবেশ করছি এবং সেখানে মাল্টিকালচারাল কমিউনিটি নতুন এক শক্তি হিসাবে আত্মপ্রকাশ করেছে। তাদের শক্তির অবস্থান এখন আগের যে কোন সময়ের তুলনায় অনেক বেশী। ফলে কানাডার সব রাজনৈতিক দলই এখন এই মাল্টিকালচারাল কমিউিনিটিকে খাতির করার চেষ্টা করছে।
স্ট্যাটিসটিক্স কানাডার হিসাব অনুযায়ী দেখা যায় বর্তমানে কানাডার জনসংখ্যার শতকরা ২০ ভাগের জন্ম কানাডার বাইরে। অর্থাৎ প্রতি ৫ জনের ১ জন কানাডায় এসেছেন ইমিগ্রেন্ট বা উদ্বাস্তু হয়ে। আবার টরন্টোতে দেখা গেছে বিদেশে জন্মগ্রহণকারীদের সংখ্যা শতকরা ৫০ ভাগ। প্রতিবছর কানাডার জনসংখ্যা বৃদ্ধি পাচ্ছে ১.২% এবং এর প্রধান কারণ এই ইমিগ্রেন্টদের আগমন। কানাডায় আমরা বছরে আড়াই লাখেরও বেশী ইমিগ্রেন্টকে স্বাগত জানাই। এই ধারা চলতে থাকলে আগামী ২০৩০ সালে কানাডার মোট জনসংখ্যার ৩০% হবে বিদেশে জন্মগ্রহণকারী। আর এই মাল্টিকালচারাল কমিউনিটির যে প্রবণতা তা হলো তারা প্রধানত মেট্রোপলিটান সিটিতে বসবাস করতে চায় বা করে আসছে। এ কারণেই টরন্টো, মন্ট্রিয়ল ও ভেঙ্কুভারে এদের সংখ্যা দ্রুত বৃদ্ধি পাচ্ছে। এবং এই সকল অঞ্চলে রাইডিং বা আসনের সংখ্যাও বেশী। এই সকল এলাকায় মাল্টিকালচারাল কমিউনিটির লোকদের সংখ্যা বৃদ্ধি পাওয়ার কারণে রাজনীতির পাওয়ার অব ব্যালেন্সে তারা একটি ফ্যাক্টর হয়ে দাড়িয়েছে। আগামীতে কানাডার জাতীয় ও স্থানীয় রাজনীতিতে এই মাল্টিকালচারাল ইমিগ্রেন্টদের প্রভাব প্রতিপত্তি আরো বৃদ্ধি পাবে সন্দেহ নেই যা অব্যাহত থাকবে আগামী শতাব্দীতেও।
কানাডার পররাষ্ট্র নীতির কথাই বলা যাক। বর্তমান লিবারেল সরকার ইরানের উপর নিষেধাজ্ঞা তুলে নিয়েছে এবং কূটনৈতিক সম্পর্ক পুনস্থাপনের কথাও ভাবছে। এর কারণ? কানাডায় ইরানী বংশোদ্ভূত ইমিগ্রেন্টদের সংখ্যা বৃদ্ধি পেয়েছে এবং সেই সাথে বৃদ্ধি পেয়েছে ভোটারের সংখ্যা। কানাডায় অবস্থানকারী চাইনীজদেরকেও বিচ্ছিন্ন বা শত্রুভাবাপন্ন করে তুলতে চায় না কানাডা। কারণ কানাডার যে কোন রাজনৈতিক দলের জন্যই এই কমিউনিটি একটি বিশাল ভোট ব্যাংক। এ কারণে কানাডা পিপলস রিপাবলিক অব চায়নার বিরুদ্ধে কোন সমালোচনা না করার পলিসি নিয়েছে। সম্প্রতি চিনের পররাষ্ট্র মন্ত্রী এক কানাডীয় সাংবাদিকের সঙ্গে কঠোর ভর্ৎসনার সুরে কথা বলার পরেও কানাডা তেমন কোন প্রতিক্রিয়া দেখায় নি।
প্রধান মন্ত্রী জাস্টিন ট্রুডোর ফেসবুকে প্রদত্ত বিভিন্ন তথ্য বিশ্লেষন করলেও দেখা যাবে এই ইমিগ্রেন্ট কমিউনিটিকে নানাভাবে খুশি বা তুষ্ট করার একটা প্রচেষ্টা রয়েছে। প্রধানমন্ত্রী তার ফেসবুকে প্রায় ৬০টি ভিডিও প্রকাশ করেছেন যার ১৩% হলো ইমিগ্রেন্ট কমিউনিটিকে নিয়ে। ঐ ভিডিওগুলো পর্যবেক্ষন করলে দেখা যায় সেখানে এংলোফোন বা ফ্রাঙ্গোফোনদের ঐতিহ্য উদযাপন নিয়ে কোন ভিডিও নেই। যা আছে তা হলো মুসলমানদের রমজান নিয়ে ভিডিও, ইহুদীদের হনুকা নিয়ে ভিডিও ইত্যাদি।
লিবারেল পার্টির প্রচার কার্যক্রমের দিকে নজর দিলেও বিষয়টি কিছুটা অনুধাবন করা যেতে পারে। লক্ষ্য করলে দেখা যাবে প্রায় প্রতি সপ্তাহে বা সপ্তাহান্তে কয়েক ডজন লিবারেল এমপি বিভিন্ন মাল্টিকালচারাল অনুষ্ঠানে উপস্থিত হন, বক্তৃতা দেন, বিবৃতি দেন এবং সেগুলো প্রচারের ব্যবস্থা নেন।
এভাবেই আমরা দেখতে পাচ্ছি ইমিগ্রেন্টদের সংখ্যা বৃদ্ধির কারণে কানাডার রাজনীতি রূপান্তরিত হচ্ছে। তবে পুরোপুরি রূপান্তরিত হয়নি এখনো। হয়তো এটি হতে আরো কিছু সময় লাগবে। তবে দ্রুতই তা হবে। আমার বিশ্বাস অদূর ভবিষ্যতে মাল্টিকালচারাল কমিউনিটির সংখ্যা বৃদ্ধির পাশাপাশি আর্থ-সামাজিক ও রাজনৈতিক ক্ষেত্রে তাদের প্রভাব আরো বেশী হবে এবং তখন যে পার্টিই ক্ষমতায় থাকুক এই মাল্টিকালচারাল কমিউনিটিকে গুরুত্ব দিতে হবে কারণ তারা তখন সরকারী নীতি নির্ধারণে গুরুত্বপূর্ণ অংশ হয়ে উঠবে। কুইবেকের প্রভাব যেমন বিশ শতকে কানাডার রাজনীতিকে প্রভাবান্বিত করেছিল তেমনি মাল্টিকালচারাল কমিউনিটি প্রভাবান্বিত করবে কানাডার একুশ শতকের রাজনীতিকে।
ভিক্টর চোই কানাডার প্রতিরক্ষা মন্ত্রীর সাবেক উপদেষ্টা।
সৌজন্যে : হাফিংটন পোস্ট
ডেমোগ্রাফিক পরিবর্তন : চাকরীর বাজারে নতুন পরিস্থিতি
প্রতিবেদক: News Desk | | ৫:০৯ অপরাহ্ণ
কানাডায় ইমিগ্রেন্টদের আত্মতুষ্টির সুযোগ কম
কানাডায় চাকরীর বাজারের উন্নতি ও বিকাশের জন্য চাকুরীদাতাগণ এখন সম্পূর্ণভাবে ইমিগ্রেন্ট নির্ভর হয়ে পড়েছেন। অর্থাৎ কানাডার অর্থনৈতিক উন্নতি বা অগ্রগতির জন্য এখন ইমিগ্রেন্ট ছাড়া গতি নেই। প্রাপ্ত তথ্যে জানা যায় গত এক বছরে এ নিয়ে দ্বিতীয়বারের মত চাকরীর বাজারে ইমিগ্রেন্টদের সংখ্যা কানাডায় জন্ম নেয়া নাগরিকদের সংখ্যার চেয়ে বৃদ্ধি পেয়েছে। অন্যদিকে চাকরীর বাজারে কানাডায় জন্ম নেয়া নাগরিকদের সংখ্যা হ্রাস পেয়েছে। স্টাটিসটিক্স কানাডার সূত্র থেকে প্রাপ্ত তথ্য বিশ্লেষন করে এ খবর জানিয়েছে হাফিংটন পোস্ট।
এই পরিস্থিতি সৃষ্টির পিছনে মূল কারণ এই যে, কানাডায় জন্ম নেয়া বয়স্ক লোকেরা ক্রমশ চাকরী থেকে অবসরে যাচ্ছেন এবং সেই স্থানগুলো দখল করছেন তরুন ইমিগ্রেন্টরা।
বিশেষজ্ঞরা বলছেন এই পরিস্থিতি এমনটাই ইঙ্গিত করছে যে, কানাডার ডেমোগ্রাফিক বা জনতত্ত্বিক পরিবর্তন একটা বিশেষ অবস্থায় পৌঁছে গেছে। আর এই অবস্থার কারণে এখন ইমিগ্রেন্ট কর্মীবাহিনী ছাড়া কানাডার অর্থনৈতিক অগ্রগতি সম্ভব নয়। কানাডায় তরুন এবং যুবক বয়সী ইমিগ্রেন্ট কর্মীর সংখ্যা এখন আগের তুলনায় বেশী।
কানাডায় ইমিগ্রেন্টদের জন্য এটি একটি বিরাট গুরুত্বপূর্ণ খবর। কারণ আমরা দেখেছি, কানাডায় আসার পর সিংহভাগ ইমিগ্রেন্ট বিশেষ করে প্রফেশনাল ইমিগ্রেন্টদেরকে কঠিন সময় পার করতে হয়। আর বস্তুত এই কঠিন সময় অধিকাংশ ইমিগ্রেন্টের বেলায় পার হতে চায় না। বা বলা ভাল কখনোই পার হয় না। এরকম পরিস্থিতিতে যদি আমরা দেখি কানাডার চাকুরীদাতাগণ এখন সম্পূর্ণভাবে ইমিগ্রেন্ট নির্ভর হয়ে পড়ছেন তবে তা নিশ্চিতভাবেই চাকরীর ক্ষেত্রে বৈষম্যের শিকার ইমিগ্রেন্টদের জন্য একটি বড় ধরণের সুখবর।
তবে এই খবরে এখনি পুলকিত হবার পরিস্থিতি সৃষ্টি হয়নি বলেই আমাদের ধারণা। কারণ আমরা দেখেছি, কানাডায় নতুন আসা পুরুষ ইমিগ্রেন্টদের মধ্যে শতকরা ৩৫ ভাগই চলে গেছেন তাদের নিজ নিজ দেশে। এদের মধ্যে অনেকেই চলে গেছেন কানাডায় আসার এক বছরের মধ্যেই। আর এই চলে যাওয়ার পিছনে মূল কারণ প্রফেশনাল জব না পাওয়া।
ইমিগ্রেশন রিফুজি এন্ড সিটিজেনশীপ কানাডার এক অভ্যন্তরীন সমীক্ষায় সম্প্রতি এই তথ্য উঠে এসেছে। সমীক্ষায় যে বিষয়ের উপর নজর দেওয়ার কথা বলা হয়েছে তা হলো দ্রুত পরিবর্তনশীল শ্রমবাজার পরিস্থিতি, যেখানে এখন ক্রমবর্ধমান হারে অস্থায়ী চাকরীর সংখ্যা বাড়ছে। পাশাপাশি ইমিগ্রেশন প্রার্থীদের জব স্কিল শ্রমবাজারের ডিমান্ডের সঙ্গে বনাবনী হচ্ছে না এই তথ্যটিও উঠে এসেছে সমীক্ষায়।
এর আগে ইউনাইটেড ওয়ে টরন্টো এবং ম্যাক্মাস্টার ইউনিভার্সিটির আরেকটি গবেষণায় দেখা যায় যে, গ্রেটার টরন্টো এলাকায় শ্রমিকদের অর্ধেকই অনিশ্চিত চাকরিতে নিয়োজিত। আর এদের বেশির ভাগই ইমিগ্রেন্ট। অনেক টরন্টোবাসী ইমিগ্রেন্ট পরিবারের জন্যই অনিশ্চিত কর্মসংস্থানের বিষয়টি দ্রুত জীবনধারার অংশ হয়ে উঠছে। অন্য এক হিসাবে দেখা গেছে জিটিএর ৪০ শতাংশ মানুষ তাদের চাকরির ক্ষেত্রে কোন না কোন ধরণের অনিশ্চয়তায় ভোগেন।
অর্থাৎ আমরা একদিকে দেখছি, কানাডায় চাকরীর বাজারের উন্নতি ও বিকাশের জন্য চাকুরীদাতাগণ এখন সম্পূর্ণভাবে ইমিগ্রেন্ট নির্ভর হয়ে পড়েছেন। আবার অন্যদিকে দেখতে পাচ্ছি ইমিগ্রেন্টদের অনেকেই কানাডা ছেড়ে চলে যাচ্ছেন। যারা আছেন তাদের মধ্যে আবার অনেকেই চাকরীর ক্ষেত্রে অনিশ্চয়তায় ভুগছেন অথবা স্বল্প আয়ের চাকরী করতে বাধ্য হচ্ছেন কিংবা খন্ডকালীন চাকরী করছেন পূর্ণকালীন চাকরী পাচ্ছেন না বলে। সুতরাং ডেমোগ্রাফিক পরিবর্তনের কারণে যে পরিস্থিতি সৃষ্টি হয়েছে তা নিয়ে ইমিগ্রেন্টদের আত্মতুষ্টির সুযোগ কম। তবে ডেমোগ্রাফিক পরিবর্তন এখনকার মত আগামীতেও অব্যাহত থাকলে চাকরীর বাজারে ইমিগ্রেন্টদের সুযোগ বৃদ্ধি পাবে সন্দেহ নেই। আর তখন সেই সুযোগটি কাজে লাগিয়ে ইমিগ্রেন্টরা কানাডা অর্থনীতিতে আরো বেশী অবদান রাখতে পারবে এমনটা আশা করা যায়।
কানাডার ডেমোগ্রাফিক পরিবর্তন একটা বিশেষ অবস্থায় পৌঁছে গেছে
প্রতিবেদক: News Desk | | ৫:০৭ অপরাহ্ণ
পরিবর্তিত এই অবস্থায় ইমিগ্রেন্ট ছাড়া কানাডা অর্থনৈতিক অগ্রগতি অসম্ভব
প্রবাসী কন্ঠ ডেস্ক :  জব মার্কেটের উন্নতি ও বিকাশের জন্য কানাডা এখন সম্পূর্ণভাবে ইমিগ্রেন্ট নির্ভর হয়ে পড়েছে। স্ট্যাটিসটিকস কানাডার সর্বশেষ এম্পøয়মেন্ট ডাটা এই তথ্যই দিচ্ছে।
প্রাপ্ত তথ্য থেকে জানা যায় গত এক বছরে এ নিয়ে দ্বিতীয়বারের মত জব মার্কেটে ইমিগ্রেন্টদের সংখ্যা কানাডায় জন্ম নেয়া নাগরিকদের সংখ্যার চেয়ে বৃদ্ধি পেয়েছে। অন্যদিকে জব মার্কেটে কানাডায় জন্ম নেয়া নাগরিকদের সংখ্যা হ্রাস পেয়েছে। খবর হাফিংটন পোস্ট এর।
পাশ্চাত্যের দেশসমূহে একটা প্রবাদবাক্য চালু আছে এই বলে যে, ‘ইমিগ্রেন্টরা আমাদের চাকরী চুরি করে নিয়ে যাচ্ছে’। এ ক্ষেত্রে এরকমটা মনে করার কোন কারণ নেই। মূলত ব্যাপারটি ঘটছে এই কারণে যে কানাডায় জন্ম নেয়া বয়স্ক লোকেরা ক্রমশ কাজ থেকে অবসরে যাচ্ছেন এবং সেই স্থানগুলো দখল করছেন তরুন ইমিগ্রেন্টরা।
গত এক দশকে ইমিগ্রেন্ট কর্তৃক দখলকৃত চাকুরীর পরিসংখ্যান (প্রতি মে মাসে)। চলতি মে মাসে দেখা গেছে প্রায় ২৫% চাকুরী ইমিগ্রেন্টদের দখলে রয়েছে। এক দশক আগে এই হার ছিল প্রায় ২০%।

স্ট্যাটিসটিক্স কানাডার হিসাবে দেখা যায় গত বছর মে মাসের তুলনায় এ বছরের মে মাসে কানাডায় জন্ম নেয়া নাগরিকদের দখল থেকে ৯৩,৩০০টি জব কমে যায়। অন্যদিকে ইমিগ্রেন্টদের ক্ষেত্রে তা না কমে বৃদ্ধি পেয়েছে। এই বৃদ্ধির সংখ্যা ২৬১,০০০।
হিসাবে আরো দেখা যায়, কানাডায় জন্ম নেয়া বয়স্ক নাগরিকের মধ্যে অবসরে যাওয়ার সংখ্যা যে হারে বৃদ্ধি পাচ্ছে, সে হারে নতুন কর্মজীবীর সংখ্যা তাদের উত্তরসূরীর মধ্যে বৃদ্ধি পাচ্ছে না। ফলে একটা শূণ্যতা সৃষ্টি হচ্ছে।
বিশেষজ্ঞরা বলছেন এই পরিস্থিতি এমনটাই ইঙ্গিত করছে যে, কানাডার ডেমোগ্রাফিক বা জনতত্ত্বিক পরিবর্তন একটা বিশেষ অবস্থায় পৌঁছে গেছে। আর এই অবস্থার কারণে এখন ইমিগ্রেন্ট কর্মীবাহিনী ছাড়া কানাডার অর্থনৈতিক অগ্রগতি সম্ভব নয়। কানাডায় তরুন এবং যুবক বয়সী ইমিগ্রেন্ট কর্মীর সংখ্যা এখন আগের তুলনায় বেশী।
২০০৭ থেকে ২০১৬। এই সময়ের মধ্যে কানাডায় জন্ম নেয়া কর্মীর সংখ্যা ও ইমিগ্রেন্ট কর্মী সংখ্যার মধ্যে একটি তুলনামূলক চিত্র। চিত্রে দেখা যাচ্ছে প্রতি বছরই ইমিগ্রেন্ট কর্মীর সংখ্যা বৃদ্ধি পেয়েছে উল্লেখযোগ্যহারে। ব্যতিক্রম ছিল শুধু ২০০৯ সালে যখন অর্থনৈতিক মন্দা চলছিল। ২০১৫ সালেও পরিস্থিতি অনুকুলে ছিল না যখন তেলের বাজারে বিপর্যয় ঘটে।

তবে তেলের বাজারে বিপর্যয় ঘটার কারণে তেল উৎপাদনকারী আলবার্টাসহ অন্যান্য অঞ্চলের জব মার্কেটেও বিপর্যয় ঘটলেও দেখা গেছে ঐ সময়টাতে টরন্টো এবং ভেঙ্গুভারে জব মার্কেট ভাল ছিল। এই শহর দুটিতে কানাডার অন্যান্য অঞ্চলের তুলনায় ইমিগ্রেন্টদের সংখ্যা বেশী।
তবে উপরে উল্লেখিত তথ্য দেখে এই সিদ্ধান্তে উপনীত হওয়া যাবে না যে, কানাডার জব মার্কেটে ইমিগ্রেন্টদের অবস্থা এখন রমরমা। কারণ, আমরা এখনো দেখতে পাচ্ছি গত মে মাসে ইমিগ্রেন্টদের মধ্যে বেকারত্বের হার ছিল ৭.৮%। কানাডায় জন্ম নেয়া কর্মীদের মধ্যে এই হার ছিল ৭.১%। আর কানাডায় যারা নতুন ইমিগ্রেন্ট, বিশেষ করে যারা ৫ বছরেরও কম সময় ধরে আছেন তাদের মধ্যে বেকারত্বের হার আরো বেশী। গত মে মাসে এই হার ছিল ১১.৬%।
সিএন টাওয়ারের চল্লিশ বছর পূর্তি
প্রতিবেদক: News Desk | | ৪:৫৩ অপরাহ্ণ
প্রবাসী কন্ঠ ডেস্ক : টরন্টোর প্রধান প্রতীক সিএন টাওয়ারের চল্লিশ বছর পূর্তি হলো গত ২৬ জুন রবিবার। ১৯৭৬ সালে এটি যখন নির্মিত হয় তখন তা ছিল বিশ্বের সর্বোচ্চ টাওয়ার। পরবর্তীতে পৃথিবীর অন্যান্য দেশে আরো কিছু সুউচ্চ ভবন ও টাওয়ার নির্মিত হয় যার মধ্যে কোন কোনটি সিএন টাওয়ারের উচ্চতাকে ছাড়িয়ে যায়। দুবাইয়ের ‘বুর্জ খলিফা’ ভবন তেমনই একটি। তবে পশ্চিম গোলার্ধে ৫৫৩ মিটার উচ্চতার এই সিএন টাওয়ারটি এখনো সর্বোচ্চ উচ্চতা নিয়েই গর্বিত ভঙ্গিতে মাথা উচু করে দাড়িয়ে আছে।
এই টাওয়ারে রয়েছে একটি ঘূর্ণ্যমান রেস্টুরেন্ট। এতে বসে অতিথি বা পর্যটকগণ খাবার গ্রহণের পাশাপাশি শহরের নজরকারা দৃশ্য অবলোকন  করতে পারেন। টাওয়ারে আরো আছে একটি গ্লাস ফ্লোর। এই ফ্লোরে দাড়িয়ে কাচের ভিতর দিয়ে সরাসরি নিচের দৃশ্য দেখা যায়। রাতের বেলা টাওয়ারটি বৈদ্যুতিক আলোর মাধ্যমে নানা রঙ্গে রাঙ্গিয়ে তোলা হয় যা দূরদুরান্ত থেকেও দেখা যায়।
নগরীর সৈন্দর্য বর্ধন ছাড়াও টরন্টোর এই আকনিক টাওয়ারটি যোগাযোগ ক্ষেত্রে গুরুত্বপূর্ণ ভূমিকা রেখে আসছে এর প্রতিষ্ঠা লগ্ন থেকেই। ১৬ টিরও অধিক টেলিভিশন ও এফএম রেডিও স্টেশন তাদের প্রচারণা চালিয়ে আসছে এই টাওয়ারের এ্যন্টিনা ব্যাবহার করে। সাম্প্রতিক বছরগুলোতে সেল ফোন কোম্পানীগুলোও এই সিএন টাওয়ারের এ্যান্টিনা ব্যবহার করে আসছে।
১৯৭৩ সালে পনের শ’রও বেশী নির্মান কর্মী এই টাওয়ারটির নির্মান কাজ শুরু করেন। প্রায় চল্লিশ মাস দিন রাত কাজ করে এটি দাড় করানো হয়। টাওয়ারটি আনুষ্ঠানিকভাবে উদ্বোধন করা হয় ১৯৭৬ সালের ২৬ জুন। উদ্বোধনীর দিন তৎকালীন প্রধানমন্ত্রী পিয়ের ট্রুডো সহ কানাডার আরো অনেক রাজনৈতিক নেতৃবৃন্দ উপস্থিত ছিলেন। অত্যন্ত জমকালো আয়োজন করা হয়েছিল সেদিন টাওয়ার উদ্বোধনীতে।
টাওয়ারের অভ্যন্তরে নিরাপদে তালাবদ্ধ করে রাখা হয়েছে উদ্বোধনী সময়কার একটি টাইম ক্যাপসুল। ঐ ক্যাসুলে রাখা হয়েছে পিয়ের ট্রুডোর একটি বাণী সহ কানাডার সবকটি প্রভিন্সের তৎকালীন প্রিমিয়ারদের বাণী। কয়েকটি স্কুলের বাচ্চাদের লেখা কিছু চিঠিও আছে ঐ ক্যাপসুলে। আরো আছে টরন্টো স্টার, টরন্টো সান ও গ্লোব এন্ড মেইল পত্রিকার তিনটি কপি যাতে রয়েছে উদ্বোধনীর খবর। সিএন টাওয়ারের শতবর্ষ পূর্তির দিনে খোলা হবে ঐ টাইম ক্যাপসুলটি।
সিএন টাওয়ার এর নামটি নেয়া হয়েছিল কানাডিয়ান ন্যাশনাল রেলওয়ে কোম্পানী থেকে। ১৯৯৫ সালে আমেরিকান সোসাইটি অব সিভিল ইঞ্জিনিয়ার্স সিএন টাওয়ারকে ‘সেভেন ওয়ান্ডারর্স অব দি মডার্ন ওয়ার্ল্ড ’ এর তালিকাভুক্ত করে।
কানাডায় অরল্যান্ডোর সমকামীদের ক্লাবে হামলার প্রতিক্রিয়া
প্রতিবেদক: News Desk | | ৪:৫১ অপরাহ্ণ
লন্ডন অন্টারিওতে হিজাব পরিহীতা মহিলার উপর হামলাকারী এই মহিলাকে পুলিশ গ্রেফতার করে
মসজিদের বাইরে ফেলে রাখা হয় শূকরের কাটা মাথা : হিজাব পরা এক মহিলার উপর হামলা
কুইবেক সিটি মসজিদের সামনে শূকরের কাটা মাথা ফেলে রাখা হয় । প্যাকেটের গায়ে একটি চিরকুটে লেখা ছিল ‘তোমার খাদ্য উপভোগ কর’

প্রবাসী কন্ঠ ডেস্ক : গত ১২ জুন যুক্তরাষ্ট্রের অরল্যান্ডোতে অবস্থিত সমকামীদের একটি ক্লাবে হামলা চালিয়ে ৪৯ জন নিরীহ মানুষকে গুলি করে হত্যা করেছেন এক যুবক যার নাম ওমর মতিন। যুক্তরাষ্ট্রের সাম্প্রতিক ইতিহাসে ৯/১১ এর পর এতটা ভয়াবহ জঙ্গী হামলা হয়নি। হত্যাযজ্ঞ যিনি চালালেন তিনি জন্মসূত্রে যুক্তরাষ্ট্রেরই নাগরিক।
ঘটনার পর যুক্তরাষ্ট্রে অবস্থানকারী মুসলমানদের মধ্যে চাপা আতঙ্ক বিরাজ করে আসছে যদিও মার্কিন মুসলমান নেতৃবৃদ্ধ এই ঘটনার নিন্দা জানিয়েছেন এবং স্থানীয় পুলিশ কর্তৃপক্ষ মুসলমানদের আতঙ্কিত না হতে বলেছেন। চাপা আতঙ্ক বিরাজ করছে কানাডাতেও।
এদিকে ১২ জুন অরল্যান্ডোর ঘটনার পর গত ২০ জুন কুইবেক সিটি মসজিদের বাইরে ফেলে রাখা হয় শূকরের কাটা মাথা। আর ২১ জুন লন্ডন অন্টারিওতে হিজাব পরিহিতা এক মুসলমান মহিলার উপর হামলা চালানো হয়। হামলা চালান এক মহিলা। ধারণা করা হচ্ছে এই ঘটনা দুটি অরল্যান্ডো হত্যাযজ্ঞেরই প্রতিক্রিয়া।
উল্লেখ্য যে, ইতিপূর্বে প্যারিসের অমানবিক হত্যাযজ্ঞের পর কানাডায় একটি মসজিদে আগুন লাগানো হয়, হিজাব পরা কয়েকজন মহিলার উপর হামলা চালানো হয় এবং প্রতি সপ্তাহে একজন করে মুসলমান হত্যা করার হুমকীও দেওয়া হয় একজন ব্যক্তির পক্ষ থেকে। এমনকি হিন্দু মন্দিরেও হামলা চালানো হয়েছে কিছু না বুঝেই।
কুইবেক সিটি মসজিদের সামনে শূকরের যে কাটা মাথা ফেলে রাখা হয় তাতে একটি চিরকুট ছিল যাতে ফরাসী ভাষায় লেখা ছিল ‘তোমার খাদ্য উপভোগ কর’। পলিথিন পেপারে মোড়া শূকরের মাথাটি বেশ কায়দা করে ফুল দিয়ে সাজানো ছিল যেমনটি কোন উপহার সামগ্রীতে থাকে।
এই ঘটনার পর এসোসিয়েশন অব মুসলিমস এন্ড আরবস ফর এ সেক্যুলার কুইবেক এর কো-প্রেসিডেন্ট হারুন বুয়াইজি রেডিও কানাডা’র কাছে দেওয়া এক সাক্ষাকারে বলেন, আমাদের সমাজে ধর্মীয় উপাসনালয়ে বিশেষ করে মুসলমানদের মসজিদগুলোতে সত্যিকার অর্থেই ভীতি বিরাজ করছে। তিনি আরো বলেন, মুসলমানদের প্রতি রাজনীতিকদের নেতিবাচক মন্তব্য পরিস্থিতিকে আরো খারাপ করেছে। এদের মধ্যে আছেন কুইবেক সিটি মেয়র জল্কমরং খধনবধঁসব।
কুইবেক সিটি মেয়র সম্প্রতি এক মন্তব্যে বলেন, মন্ট্রিয়লের মসজিদগুলো রেডিকালাইজেশনের হটবেডস।
হারুন বুয়াইজি বলেন, কুইবেক সিটির চারটি মসজিদই সম্প্রতি ইসলামোফোবিয়ার টার্গেটের শিকার হয়। এই প্রভিন্সের অন্যান্য মসজিদগুলোও শিকার হয়েছে ইসলামোফোবিয়ায়।
কুইবেক সিটির মেয়র অবশ্য শুকরের কাটা মাথা ফেলে যাওয়ার ঘটনার নিন্দা করেছেন এবং বলেছেন এটি কোন স্থুলবুদ্ধি ব্যক্তির কাজ।
মসজিদ কর্তৃপক্ষ এই ঘটনাকে ইসলাম বিদ্বেষ হিসাবেই বিবেচনা করছেন। এ কথা বলেন কুইবেক সিটির ইসলামিক কালচারাল সেন্টারের প্রেসিডেন্ট মোহাম্মদ ইয়াঙ্গগুই। তিনি আরো জানান, কুইবেক সিটির চারটি মসজিদ প্রতি বছরই কোন না কোন বিদ্বেষী ঘটনার শিকার হচ্ছে।
মোহাম্মদ ইয়াঙ্গগুই অবশ্য শুকরের কাটা মাথা ফেলে যাওয়ার সাম্প্রতিক এই বিষয়টিকে বিচ্ছিন্ন ঘটনা হিসাবেই দেখছেন। তিনি বলেন, সাধারণভাবে কুইবেক সিটির জনগণের সঙ্গে মসজিদগুলোর ভাল সম্পর্ক রয়েছে।
স্থানীয় পুলিশ জানায় তারা বিষয়টি তদন্ত করে দেখছে।
অন্যদিকে অন্টারিওতে অবস্থিত লন্ডন শহরের একটি গ্রোসারী স্টোরের ভিতর হিজাব পরিহিতা এক মুসলমান মহিলার উপর গত ২১ জুন হামলার ঘটনা ঘটেছে। অরল্যান্ডোর হত্যাযজ্ঞের কয়েকদিন পরের ঘটনা এটি। যিনি হামলা চালিয়েছেন তিনি একজন মহিলা। হিজাব পরিহিতা ঐ মহিলার গায়ে তিনি থুথু নিক্ষেপ করেন। গালাগাল দেন এবং একপর্যায়ে তাকে কিল-ঘুষিও মারতে থাকেন। হামলার শেষ এখানেই নয়। এরপর মহিলার মাথা থেকে হিজাব টেনে ফেলে দেওয়ার চেষ্টা করা হয়। এই সময় তার চুল ধরেও টানাটানি করা হয়।
হামলার সময় হিজাব পরা ঐ মহিলার সঙ্গে তার চার বছর বয়সের একটি শিশুও ছিল। হামলার শিকার মুসলমান মহিলাটি সামান্য আহত হন শারীরিকভাবে।
পরে পুলিশ হামলাকারী ঐ মহিলাকে গ্রেফতার করে। তবে হামলাকারীর নাম প্রকাশ করেনি। পুলিশ জানায় হামলার বিষয়টি তদন্ত করা হচ্ছে। যারা এই ঘটনার সাক্ষী তাদেরকে এগিয়ে আসার আহ্বান জানায় পুলিশ।
Post navigation
« আগের সংবাদ
পরের সংবাদ »
সর্বশেষ
সর্বাধিক পঠিত
Cover page of August, 2017
Cover Page of July 2017
Probashi Kantho Cover Page, June 2017
Probashi Kantho Cover Page, May 2017
Cover Page of April 2017 Issue
Cover Page of March, 2017
Cover Page of February, 2017
স্টুডেন্ট ভিসায় কানাডায় আসতে হলে আপনাকে যা করতে হবে
কানাডায় ইমিগ্রেন্ট ডাক্তারগণ ব্রিজিং প্রগ্রামের মাধ্যমে মেডিক্যাল ফিল্ডে জব পেতে পারেন : ড. সাফি উল্লাহ ভুইয়া
প্রবাসী বাংলাদেশীদের গর্ব অমিত চাকমা
টরন্টোর বেগম পাড়া : মন ভাল নেই বেগমদের
কানাডায় প্রফেশনাল জব পেতে হলে নিজেদেরকে তৈরী করে নিতে হবে
এই প্রথম একজন বাংলাদেশী ডেন্টিস্ট কানাডিয়ান ডেন্টাল লাইসেন্স (Direct Licence) পেলেন
বিশ্বসেরা খ্যাতিমান দেশ কানাডা, বিশ্বসেরা শিষ্টাচারের দেশ কানাডা,অন্যতম শান্তির দেশ কানাডা
মজাদার খাবারের নতুন কিছু রেসিপি
প্রসেনজিৎ চ্যাটার্জী অপরাজিত ৩০ বছর
কানাডায় স্বাস্থ্য খাতের চাকরি চাহিদার শীর্ষে
সম্পাদক ও প্রকাশক: খুরশিদ আলম
Editor & Publisher: Khurshid Alam

1410-3947 Lawrence Ave. E., Toronto, ON M1G 1S1.
Phone : 647 339 8653, Email: probashi_kantho@yahoo.com


প্রবাসী কন্ঠ ম্যাগাজিনে প্রকাশিত বিজ্ঞাপন , চিঠিপত্র ও কলামের বিষয়বস্তু এবং মতামতের দায়দায়িত্ব সংশ্লিষ্ট বিজ্ঞাপন দাতা ও লেখকদের। এ ব্যাপারে পত্রিকা কর্তৃপক্ষ বা সম্পাদক দায়ী নয়। ISSN 2292-5155
Copyright © Probashi Kantho, 2017